В настоящия доклад са представени резултатите от оценката въз основа на два основни източника:

·техническия доклад на CEN на работна група № 6 към TC434, озаглавен Test of the European standard with respect to its practical application for an end user (Изпробване на европейския стандарт с оглед на практическото му прилагане от крайния потребител) — основно посветен на изпробването на техническите аспекти на стандарта;

·допълнително проучване, проведено по поръчка на Комисията от външен изпълнител — PWC, в периода между края на месец март и месец юли 2017 г. Проучването акцентира повече върху практическото въздействие за крайните потребители. То може да бъде намерено на уебсайта на Генерална дирекция „Вътрешен пазар, промишленост, предприемачество и МСП“/ Обществени поръчки/ Проучвания на Комисията.

3.1Резултати от изпробването, проведено от CEN

В техническия доклад е описано изпробването на EN на семантично и синтактично ниво. Включени са също така методиката и изпробването на артефактите за валидиране. Тези артефакти представляват задължителни елементи и правила на EN, които са с отворен код и гарантират, че съответствието на дадена фактура със стандарта може да бъде проверено автоматично.

Настоящият доклад се състои от три основни раздела. Първият се отнася до семантичното изпробване и в него се прави преглед на методиката, и са описани изпробването и резултатите. По подобен начин вторият раздел обхваща методиката, изпробването и резултатите по отношение на синтаксиса. Последният раздел съдържа две подглави, в които са описани изпробванията, извършени с цел да се гарантира, че EN е подходящ съответно за плащания и за автоматична обработка.

По време на процеса на изпробване не възникнаха сериозни проблеми. Това се дължи вероятно на факта, че работната група на CEN, отговаряща за EN, още преди това бе извършила свое собствено изпробване за осигуряване на качеството. Освен това изпробването е извършено едновременно с разработването на EN, така че да могат проблемите да бъдат разглеждани успоредно и да не се натрупват.

На семантично ниво процесът подобрява EN, тъй като получените като резултат актуализирани дефиниции и бележки за използването ще помогнат на прилагащите го и на крайните потребители да разбират стандарта по-лесно.

Синтактичното изпробване е насочено основно към това да се гарантира, че артефактите за валидиране са подходящи с цел проверка на съответствието, и освен това се опира на поуките от проекта CEN WS/BII (работен семинар на CEN на тема „Интерфейси за оперативна съвместимост между предприятията при обществените поръчки в Европа“). Наличието на артефакти за валидиране е от основно значение, за да се улесни практическото използване на EN от прилагащите го.

3.2Допълнително проучване относно практическото въздействие за крайния потребител

С цел да бъдат допълнени техническите резултати от изпробването, извършено от CEN, Комисията реши да проведе допълнително проучване, осъществено от PWC. Целта на проучването на PWC бе да се оцени EN с оглед на трите основни критерия, посочени в Директива 2014/55/ЕС, както следва:

1.Практичност: този критерий се отнася до елементи като ефективност, полезност и пригодност по отношение на конкретна цел или ситуация.

2.Удобство за ползване: този критерий включва оценка за леснотата на ползване и прилагане на стандарта, особено имайки предвид съществуващите системи, като например ERP (Enterprise Resource Planning — планиране на ресурсите на предприятието).

3.Разходи за въвеждането: този критерий се отнася до разходите за въвеждане, които трябва да направят крайните потребители (възлагащи органи и техните доставчици) с цел поддържане на стандарта и които обхващат пълния спектър от установени сценарии.

Използваната в проучването методика най-напред определя редица различни сценарии за въвеждане. Окончателният спектър от сценарии обхваща шест държави: Ирландия, Италия, Нидерландия, Норвегия, Полша и Франция. Тези страни са избрани за извършване на задълбочен анализ с цел да се отрази разнообразието от ситуации в ЕС на основата на следните области:

·Област 1: степен на (де)централизация на електронното фактуриране на национално равнище